E 1921 e tivizas Golda hag he gwaz Morris Meyerson, sionourien o-daou, mont da vevañ da Balestina. Eno e rejont o annez e Tel Aviv da gentañ a-raok labourat en ur chibboutz e hanternoz ar vro e-pad pevar bloaz, distreiñ da Del-Aviv ha mont da Jeruzalem a-benn ar fin. E 1928 e krogas Golda da labourat eno evit ar sindikad Histadrout. Kuitaat a reas he gwaz ha mont da vevañ gant he bugale da Del-Aviv. Er bloavezhioù 1930 e voe dilennet da zileuriadez Strollad al Labour e bodad-ren ar sindikad.